b"\n_START_ARTICLE_\nSiirtofunktio\n_START_PARAGRAPH_\nSiirtofunktio on matemaattinen esitys lineaarisen systeemin tulon ja l\xc3\xa4hd\xc3\xb6n riippuvuudesta. Siirtofunktio voidaan esitt\xc3\xa4\xc3\xa4 mm. aikatasossa, Laplace-tasossa tai taajuustasossa. Usein siirtofunktiota k\xc3\xa4sitell\xc3\xa4\xc3\xa4n Laplace-tasossa, jolloin yht\xc3\xa4l\xc3\xb6t ovat yksinkertaisemmin k\xc3\xa4sitelt\xc3\xa4vi\xc3\xa4.\n_START_SECTION_\nK\xc3\xa4ytt\xc3\xb6\n_START_PARAGRAPH_\nSiirtofunktiota k\xc3\xa4ytet\xc3\xa4\xc3\xa4n esimerkiksi elektroniikassa, optiikassa, kommunikoinnin teoriassa ja s\xc3\xa4\xc3\xa4t\xc3\xb6tekniikassa. Siirtofunktion avulla voidaan m\xc3\xa4\xc3\xa4ritt\xc3\xa4\xc3\xa4 Bode-diagrammi, tehd\xc3\xa4 Fourier'n muunnos tutkittavalle systeemille, sek\xc3\xa4 tutkia esimerkiksi askelvasteen k\xc3\xa4ytt\xc3\xa4ytymist\xc3\xa4 ja systeemin stabiilisuutta.\n_START_SECTION_\nTulkinta\n_START_PARAGRAPH_\nSiirtofunktion perusteella voidaan tutkia systeemin tulosignaalin aiheuttaman vastekomponentin (osavasteen) ominaisuuksia._NEWLINE_Supistumattoman siirtofunktion nimitt\xc3\xa4j\xc3\xa4n juuria sanotaan systeemin navoiksi ja osoittajan juuria nolliksi. Polynomin juurten lukum\xc3\xa4\xc3\xa4r\xc3\xa4 on polynomin asteluvun suuruinen. Juuret eli polynomin nollakohdat voivat olla moninkertaisia eli kaksi tai useampikin juuri voivat saada saman arvon._NEWLINE_Systeemi\xc3\xa4 sanotaan BIBO-stabiiliksi (Bounded Input Bounded Output), jos ja vain jos jokaisen rajoitetun tulosignaalin aiheuttama l\xc3\xa4ht\xc3\xb6signaalin komponentti on rajoitettu. BIBO-stabiilin systeemin yksikk\xc3\xb6impulssivaste suppenee nollaan ja askelvaste suppenee \xc3\xa4\xc3\xa4relliseen vakioon._NEWLINE_Systeemi, joka ei ole BIBO-stabiili, on joko marginaalisesti stabiili tai ep\xc3\xa4stabiili. Systeemi on marginaalisesti stabiili, jos ja vain jos sen yksikk\xc3\xb6impulssivaste on rajoitettu mutta ei suppene nollaan. Systeemi on ep\xc3\xa4stabiili, jos ja vain jos sen yksikk\xc3\xb6impulssivaste on rajoittamaton._NEWLINE_Jos systeemin siirtofunktio on ep\xc3\xa4aito, niin systeemi on ep\xc3\xa4stabiili. Jos taas siirtofunktio on aito, niin systeemi on_NEWLINE_a) BIBO-stabiili, jos systeemi on navaton tai sen kaikilla navoilla on negatiivinen reaaliosa_NEWLINE_b) marginaalisesti eli kriittisesti stabiili, jos sill\xc3\xa4 ei ole napoja imaginaariakselin oikealla puolelle eik\xc3\xa4 moninkertaisia napoja imaginaariakselilla mutta sill\xc3\xa4 on imaginaariakselilla yhdess\xc3\xa4 tai useammassa pisteess\xc3\xa4 yksinkertainen napa._NEWLINE_c) ep\xc3\xa4stabiili, jos imaginaariaskelin edes yhdess\xc3\xa4 pisteess\xc3\xa4 on v\xc3\xa4hint\xc3\xa4\xc3\xa4n kaksi napaa tai imaginaariakselin oikealla puolella on v\xc3\xa4hint\xc3\xa4\xc3\xa4n yksi napa._NEWLINE_Nollien sijainti kompleksitasossa ei vaikuta systeemin stabilisuuteen._NEWLINE_Jos reaalikertoimisen siirtofunktion navoissa on ei-reaalisia lukuja, niin ne esiintyv\xc3\xa4t kompleksikonjugaatteina. Systeemin vasteissa ilmenee v\xc3\xa4r\xc3\xa4htely\xc3\xa4, jos napojen joukossa on ei-reaalisia lukuja. Napaparien imagin\xc3\xa4\xc3\xa4riosan itseisarvosta saadaan niit\xc3\xa4 vastaava v\xc3\xa4r\xc3\xa4htelyn kulmataajuus. On kuitenkin huomattava, ett\xc3\xa4 askelvasteessa voi esiinty\xc3\xa4 ylitys, vaikka navat olisivatkin reaaliset._NEWLINE_Systeemin vahvistus jatkuvuustilassa saadaan sijoittamalla siirtofunktioon ."